《摸鱼儿 雨》
清代·沈岸登

但庭前、楝花风过，疏疏零落阶砌。朝云未破重帏梦，故作廉纤天气。

春去矣。拚满眼、红酣绿唾留无计。踏青曾几。自挑菜归来，湔裙去后，镇日小门闭。

更慵把，镜槛帘钩挂起。离迷还乱人意。无边烟草天涯路，留却狂夫归骑。

最恨是。辜负了、双鬟小凤钗头腻。谁怜不寐。任午梦将愁，夜篝做冷，听到打窗细。

作者简介：（?—1702）浙江平湖人，一作嘉兴人，字覃九，号南渟，又号惰耕村叟。工词，与龚翔麟、朱彝尊等称“浙西六家”。兼善诗、书、画。有《黑蝶斋诗词钞》、《古今体词韵》、《春秋纪异》。